ПРОЕКТ!
НАРЕДБА ЗА ИЗМЕНЕНИЕ НА Наредба за УСЛОВИЯТА И РЕДА ЗА УСТАНОВЯВАНЕ НА ЖИЛИЩНИ НУЖДИ И ЗА УПРАВЛЕНИЕ И РАЗПОРЕЖДАНЕ С ЖИЛИЩА – ОБЩИНСКА СОБСТВЕНОСТ
§1. Чл. 32 се изменя, като придобива следната редакция: „Резервните жилища се настаняват под наем за срок не по-дълъг от две години лица:

1. жилищата на които са станали негодни за обитаване в резултат на природни и стихийни бедствия и аварии или са застрашени от самосрутване;

2. в семействата на които са налице остри социални или здравословни проблеми.“.

§2. Чл. 39, ал. 5 се отменя.

МОТИВИ

към проекта за НАРЕДБА ЗА ИЗМЕНЕНИЕ НА Наредба за УСЛОВИЯТА И РЕДА ЗА УСТАНОВЯВАНЕ НА ЖИЛИЩНИ НУЖДИ И ЗА УПРАВЛЕНИЕ И РАЗПОРЕЖДАНЕ С ЖИЛИЩА – ОБЩИНСКА СОБСТВЕНОСТ
1. Причини, които налагат приемането на предложения Проект:
По протест на прокурор от Окръжна прокуратура – Ловеч с изх. №453/27.03.2019 г., подаден против чл. 32 и чл. 39, ал. 5 от Наредбата за условията и реда за установяване на жилищни нужди и за управление и разпореждане с жилища – общинска собственост, приета от Общински съвет – Троян с Решение №273/31.03.2005 г., в Административен съд – Ловеч е образувано административно дело №170/2019 г. по описа на съда.

Доводите на прокурора за незаконосъобразност на разпоредбите са следните:

1.1. Разпоредбата на чл. 32 от Наредбата предвижда, че не се допуска настаняване в общински резервни жилища на лица, чиито собствени жилища са станали негодни за използване поради естествено износване, застрашени са от самосрутване, вредни са в санитарно-хигиенно отношение или загрозяват и поради това, че не могат да се поправят или заздравят подлежат на премахване по реда на Закона за устройство на територията.

Тази разпоредба е в пряко противоречие с текста на чл. 45, ал. 1 от ЗОС, който предвижда, че в резервните жилища се настаняват под наем за срок не по-дълъг от две години лица, жилищата на които са станали негодни за обитаване в резултат на природни и стихийни бедствия и аварии, или са застрашени от самосрутване.
Видно е, че приетото от общинския съвет е в противоречие със законовата уредба.

1.2. С нормата на чл. 39, ал. 5 от Наредбата се разпорежда, че ако в посочения в заповедта за продажба на общинско жилище срок за плащане купувачът не преведе дължимите суми, се счита, че същият се отказва от закупуване на жилището и преписката се прекратява със заповед на кмета на общината, с която се отменя и заповедта за продажба. 

Наредбата е издадена на основание чл. 45а от ЗОС. Нормата на чл. 47, ал. 1 от ЗОС установява възможността общински жилища, предназначени за продажба, да се продават след решение на общинския съвет на конкретно определени лица, като условията и редът за продажба се определят от общинския съвет в същата наредба (чл. 47, ал. 3 от ЗОС).
Компетентността на органа винаги се определя в съответствие с материалния закон, като това е пряко следствие от нормата на чл. 4, ал. 1 от КРБ и чл. 4, ал. 1 от АПК. Разпоредбите, посветени на компетентността, не могат да се тълкуват разширително, поради изключителния им характер. Така е, защото всяка власт (в т.ч. и за вземане на определено решение, каквато е всъщност е компетентността) се учредява изрично.

Съгласно чл. 75, ал. 2 от АПК, нормативните административни актове се издават по прилагане на закон или подзаконов нормативен акт, като наредбата, а наредбата по чл. 7, ал. 2 от ЗНА е нормативен акт, който се издава за прилагане на отделни разпоредби или подразделения на нормативен акт от по-висока степен.

Сиреч, компетентността на административния орган следва да е установена със закон, като е недопустимо допълването ѝ с подзаконов нормативен акт. В ЗОС не е предвидена възможност за отмяна на влязъл в сила административен акт, с който е признато правото на едно лице да закупи жилище от административен орган – издател. Недопустимо е компетентност да се присвоява с подзаконов нормативен акт, тъй като е извън рамките на законово препращане.

Също така индивидуален административен акт (а такъв е характерът на въпросната заповед), който не е бил оспорен пред съда, може да бъде отменен само при приложението на извънредния способ на чл. 99 и сл. от АПК. А в случая уредбата на заповедта не се основава на правилата на кодекса, а изключения от предвидения ред, вкл. и относно компетентността на органа, могат да се регламентират само в закон, но не и в общинска наредба.

Следователно и в този аспект разрешението на местния орган на власт е в грубо противоречие с нормативна регламентация от по-висок ранг и в нарушение на предвидената компетентност.

2. Цели, които се поставят:

С направените изменения на действащата към момента Наредба за условията и реда за установяване на жилищни нужди и за управление и разпореждане с жилища – общинска собственост, се цели синхронизиране със ЗОС. 

3. Финансовите и други средства, необходими за прилагане на новата уредба:

За предлаганите промени не са необходими финансови средства.

4. Очаквани резултати:

С приемането на направените промени Наредбата ще бъде приведена в съответствие с разпоредбите на нормативните актове от по-висока степен. 

5. Съответствие с правото на Европейския съюз:

Настоящите изменения на Наредбата за условията и реда за установяване на жилищни нужди и за управление и разпореждане с жилища – общинска собственост са в пълно съответствие с европейското законодателство, спазвайки в пълнота разпоредбите и целите на националното и местно законодателство.

